
Αθήνα  03-09-2026
ΔΕΛΤΙΟ ΤΥΠΟΥ

ΘΕΜΑ: «Η Συνέντευξη Τύπου του Προέδρου της Π.Ο.ΓΕ.Δ.Υ. στη Θεσσαλονίκη»

Δεν θέλει να ακούσει τους Γεωτεχνικούς η Κυβέρνηση και προφανώς πιστεύει ότι δεν τους χρειάζεται. Ετοιμάζεται να κάνει αύριο Εθνικό Διάλογο για τη νέα ΚΑΠ 2028 – 2034 στη Θεσσαλονίκη με απόντες το ΓΕΩΤ.Ε.Ε., την Π.Ο.ΓΕ.Δ.Υ. και το Τμήμα Γεωπονίας Α.Π.Θ. 
Διαφημίζει συστηματικά μία ιδιωτική εκπαιδευτική δομή πρωτοβάθμιας, δευτεροβάθμιας και μεταλυκειακής εκπαίδευσης στη Θεσσαλονίκη που φιλοδοξεί να δημιουργήσει ιδιωτικό Πανεπιστήμιο και ταυτόχρονα παραγκωνίζει και απαξιώνει τα δημόσια Πανεπιστημιακά ιδρύματα και μάλιστα το αρχαιότερο στην Ελλάδα και το πρώτο στην διεθνή αξιολογική κατάταξη Τμήμα Γεωπονίας. 
Δεν φείδεται να σπαταλήσει σχεδόν 30.000 ευρώ χωρίς ΦΠΑ σε μία εκδήλωση λίγων ωρών σε ιδιωτικό χώρο, η οποία θα μπορούσε να γίνει χωρίς κόστος σε δημόσιο χώρο.
Και αυτό είναι μόνο η κορυφή του παγόβουνου. Για την Κυβέρνηση δεν υπάρχει σκάνδαλο ΟΠΕΚΕΠΕ, καθώς για όλα φταίνε οι γεωπόνοι των ΚΥΔ (βλέπε πόρισμα της Εξεταστικής Επιτροπής της Βουλής) και για αυτό νομοθέτησε φέτος παράλογες και άδικες ποινές σε όσους καταχωρήσουν τις δηλώσεις, αλλά ενεργοποίησε και τα λογιστικά γραφεία, μέλη του Οικονομικού Επιμελητηρίου για τη συμπλήρωση των δηλώσεων του ΟΣΔΕ 2026. Βολικό σενάριο, αφού πρώτα το άρθρο 86 του Συντάγματος δεν επέτρεψε να διερευνηθούν οι ποινικές ευθύνες των Υπουργών Αγροτικής Ανάπτυξης και Τροφίμων της περιόδου 2019 – 2024, όπως ζήτησε η Ευρωπαϊκή Εισαγγελία. 
Το σκάνδαλο των βοσκοτόπων, όμως, συνεχίστηκε αδιάλειπτα το 2025 και θα συνεχιστεί και το 2026 με Υπουργικές ενέργειες και αποφάσεις και συγκεκριμένα με την ΚΥΑ των Τσιάρα – Παπασταύρου για την κατανομή των δημόσιων βοσκοτόπων, η οποία έχει καταγγελθεί επανειλημμένως από την ΠΟ.ΓΕ.Δ.Υ. και η Κυβέρνηση τηρεί σιγή ασυρμάτου μέχρι να έρθει το επόμενο πρόστιμο από την Ευρωπαϊκή Επιτροπή και η σχετική δικογραφία από την Ευρωπαϊκή Εισαγγελία. Εξελίξεις, επίσης, σύντομα θα υπάρξουν και για τη διασπάθιση των οικονομικών ενισχύσεων στα Οικολογικά Σχήματα γιατί δεν έχει πάτο το βαρέλι, ούτε όριο η διαφθορά.
Δυστυχώς, φαίνεται πως είναι στρατηγική επιλογή του Μαργαρίτη Σχοινά και του Κυριάκου Μητσοτάκη οι βαθιά υποστελεχωμένες Γεωτεχνικές δημόσιες υπηρεσίες. Οι τρομακτικές συνέπειες αυτής της καταστροφικής επιλογής τους δεν τους έχουν πτοήσει μέχρι σήμερα. 
Δεν θα εξαπλώνονταν ανεξέλεγκτα η ευλογιά και ο αφθώδης πυρετός των αιγοπροβάτων εάν υπήρχαν επαρκώς στελεχωμένες Κτηνιατρικές Υπηρεσίες, ούτε θα επαφίονταν η δήλωση του αριθμού των αιγοπροβάτων στην Κτηνιατρική Βάση Δεδομένων του ΥπΑΑΤ στη διάθεση του κάθε επιτήδειου κτηνοτρόφου. 
Δεν θα είχαν καεί εκατομμύρια στρέμματα δασικών εκτάσεων κατά την τελευταία επταετία, ούτε θα υπήρχαν τόσο μεγάλες καταστροφές από τις πλημμύρες, εάν υπήρχαν επαρκώς στελεχωμένες και εξοπλισμένες Δασικές Υπηρεσίες για να επιτελέσουν αποτελεσματικά το διαχειριστικό ρόλο τους στο φυσικό περιβάλλον. 
Η κλιματική κρίση δεν προκαλεί μόνο καταστροφές, αλλά μειώνει σημαντικά και την πρωτογενή παραγωγή, αλλά δεν υπάρχουν πλέον αρκετοί γεωπόνοι στις δημόσιες υπηρεσίες για να αναλάβουν τον απαραίτητο ρόλο της ενημέρωσης των αγροτών για τις απαιτούμενες καλλιεργητικές αλλαγές προσαρμογής στα νέα δεδομένα. 
Σε όλα αυτά τα καίρια ζητήματα έλλειψης των απαιτούμενων ανθρώπινων πόρων, η αντίδραση του Μαργαρίτη Σχοινά είναι αυταρχικές λανθασμένες επιλογές, όπως η νομοθέτηση της υποχρεωτικής μετακίνησης γεωπόνων και ιχθυολόγων ως εφεδρικών κτηνιάτρων για την αντιμετώπιση των επιζωοτιών (!!!) ή η χθεσινή επιβολή στρατιωτικού νόμου στην κτηνοτροφία… Το να ενισχύσει ουσιαστικά τις υπηρεσίες με την κατεπείγουσα πρόσληψη μόνιμων ή εποχιακών γεωτεχνικών και εν προκειμένω κτηνιάτρων, δεν του περνάει καν από το μυαλό…
Κι όμως, οι απαραίτητοι οικονομικοί πόροι υπάρχουν άμεσα διαθέσιμοι και γίνονται βολικά αποθεματικά για την Κυβέρνηση. Τα 10 από τα 15 εκατομμύρια ευρώ που εισπράττει από ανταποδοτικά τέλη, παράβολα και πρόστιμα των γεωτεχνικών υπηρεσιών ετησίως το Ταμείο Γεωργίας και Κτηνοτροφίας του ΥπΑΑΤ, γίνονται αποθεματικό κατά τα τελευταία χρόνια που έτσι έφθασε περίπου στα 150 εκατομμύρια συνολικά, αρκετά χρήματα, δηλαδή, για την πρόσληψη εκατοντάδων γεωτεχνικών. Τα χρήματα αυτά έπρεπε σύμφωνα με την ευρωπαϊκή και εθνική νομοθεσία να δοθούν για τον εξοπλισμό και τη στελέχωση αυτών των υπηρεσιών, αλλά η πρωτοφανής κακοδιαχείριση του Ταμείου Γεωργίας και Κτηνοτροφίας χωρίς εγκεκριμένους ισολογισμούς και απολογισμούς από το 2018 είναι ενδεικτική της μεγάλης απαξίωσης τόσο των γεωτεχνικών, όσο και του πρωτογενούς τομέα γενικότερα από την Κυβέρνηση. 
Σε αυτόν τον καταστρεπτικό κατήφορο πρέπει να μπει ένα τέλος. Η παρακμή, ο αυταρχισμός και η διαφθορά δεν μπορεί να είναι προοπτική. Οι Έλληνες δημόσιοι γεωτεχνικοί βρίσκονται στη σωστή πλευρά της Ιστορίας και θα ανταποκριθούν στον κρίσιμο ρόλο τους για το παρόν και το μέλλον της πατρίδας μας. Άλλοι θα πρέπει να ανησυχούν για το δικό τους αύριο…

Το περιεχόμενο που δημιουργείται από AI ενδέχεται να είναι εσφαλμένο.]Για  το  Δ.Σ.

[image: ]


image1.png




image2.jpeg




